
Εγκύκλιος Χ/2026


Προς Προσωπικό Τμήματος Φορολογίας


Θέμα: Ακίνητη Ιδιοκτησία - Πρώτη εγκατάσταση
(Ο Περί Φόρου Προστιθέμενης Αξίας Νόμος, Ν.95(Ι)/2000 όπως έχει τροποποιηθεί, παράγραφοι 11 και 11Α του Πίνακα Β του Πέμπτου Παραρτήματος, Πίνακας Γ του Πέμπτου Παραρτήματος και παράγραφοι 1(β) και 3 του Όγδοου Παραρτήματος)

Σκοπός της παρούσας εγκυκλίου είναι η παροχή διευκρινίσεων για την ερμηνεία των όρων «πρώτη εγκατάσταση» και «πρώτη χρησιμοποίηση» κτιρίου και ιδιωτικής κατοικίας, οι οποίοι, με βάση τα Διατάγματα Κ.Δ.Π.102/2026 και Κ.Δ.Π.103/2026, τα οποία έχουν δημοσιευθεί στην Επίσημη Εφημερίδα της Δημοκρατίας στις 27/2/2026, τίθενται σε ισχύ από την 1η Σεπτεμβρίου 2026. 

1. Νέοι ορισμοί πρώτης εγκατάστασης και πρώτης χρησιμοποίησης

1.1 Πίνακας Β - Πέμπτου Παραρτήματος - Ανακαίνιση και επισκευή ιδιωτικών κατοικιών

Για σκοπούς των παραγράφων 11 και 11 Α του Πίνακα Β του Πέμπτου Παραρτήματος του περί Φόρου Προστιθέμενης Αξίας Νόμου (Ν.95(Ι)/2000) όπως έχει τροποποιηθεί (εφεξής ο «Νόμος»), οι φράσεις «πρώτη εγκατάσταση» και «πρώτη χρησιμοποίηση» σύμφωνα με το Διάταγμα Κ.Δ.Π.102/2026 σημαίνουν:

<πρώτη εγκατάσταση>, την πρώτη χρησιμοποίηση της ιδιωτικής κατοικίας ύστερα από την παράδοση ή την ανέγερση της, περιλαμβανομένης της ιδιοκατοίκησης, ιδιόχρησης, μίσθωσης ή οποιασδήποτε άλλης χρήσης η οποία συνεχίζει επί συστηματικής βάσης.

<πρώτη χρησιμοποίηση>, τη χρήση ή εκμετάλλευση της ιδιωτικής κατοικίας ύστερα από την παράδοση ή την ανέγερση της, η οποία γίνεται συστηματικά για περίοδο τουλάχιστον δεκαοκτώ (18) μηνών.

1.2 Πίνακας Γ - Πέμπτου Παραρτήματος - Παράδοση ή Ανέγερση κατοικίας

Για σκοπούς του Πίνακα Γ του Πέμπτου Παραρτήματος του Νόμου, οι φράσεις «πρώτη εγκατάσταση» και «πρώτη χρησιμοποίηση» σύμφωνα με το Διάταγμα Κ.Δ.Π.102/2026 σημαίνουν:

<πρώτη εγκατάσταση>, την πρώτη χρησιμοποίηση του κτιρίου ύστερα από την παράδοση ή την ανέγερσή του, περιλαμβανομένης της ιδιοκατοίκησης, ιδιόχρησης, μίσθωσης ή οποιασδήποτε άλλης χρήσης η οποία συνεχίζει επί συστηματικής βάσης,

<πρώτη χρησιμοποίηση>  τη χρήση ή εκμετάλλευση του κτιρίου ύστερα από την παράδοση ή την ανέγερσή του, η οποία γίνεται συστηματικά για περίοδο τουλάχιστον δεκαοκτώ (18) μηνών. 

Με βάση τις πιο πάνω διατάξεις, σε περίπτωση πώλησης ή μεταβίβασης κατοικίας που χρησιμοποιήθηκε για περίοδο λιγότερη των δεκαοκτώ μηνών από την αποπεράτωση της, δεν  θεωρείται ότι έχει επέλθει η πρώτη εγκατάσταση σε αυτή. Συνεπώς, για την εν λόγω κατοικία  μπορεί να υποβληθεί υπεύθυνη δήλωση για αγορά της από πρόσωπο που είναι δικαιούχο, τηρουμένων των διατάξεων του Πίνακα Γ του Πέμπτου Παραρτήματος του Νόμου. Η υπεύθυνη δήλωση θα πρέπει να υποβληθεί σε οποιοδήποτε στάδιο πριν να περιέλθει η κατοικία στην κατοχή του δικαιούχου προσώπου. 

1.3 Όγδοο Παράρτημα – Ακίνητη Ιδιοκτησία

Για σκοπούς της παραγράφου 3 του Όγδοου Παραρτήματος του Νόμου, οι φράσεις «πρώτη εγκατάσταση» και «πρώτη χρησιμοποίηση» σύμφωνα με το Διάταγμα Κ.Δ.Π.103/2026 σημαίνουν:

<πρώτη εγκατάσταση>, την πρώτη χρησιμοποίηση του κτιρίου ύστερα από την παράδοση ή την ανέγερσή του, περιλαμβανομένης της ιδιοκατοίκησης, ιδιόχρησης, μίσθωσης ή οποιασδήποτε άλλης χρήσης η οποία συνεχίζει επί συστηματικής βάσης∙

<πρώτη χρησιμοποίηση>, τη χρήση ή εκμετάλλευση του κτιρίου ύστερα από την παράδοση ή την ανέγερσή του, η οποία γίνεται συστηματικά για περίοδο τουλάχιστον δεκαοκτώ (18) μηνών.

Με βάση τις πιο πάνω αναφερόμενες διατάξεις, για να θεωρηθεί ότι έχει επέλθει η πρώτη εγκατάσταση στις περιπτώσεις των παραγράφων 1.1, 1.2 και 1.3 πιο πάνω, πρέπει να αποδεικνύεται ότι το κτίριο ή η ιδιωτική κατοικία έχει χρησιμοποιηθεί ή έχει τεθεί σε εκμετάλλευση συστηματικά για περίοδο τουλάχιστον δεκαοκτώ (18) μηνών.

2. Ερμηνεία της φράσης συστηματική χρήση ή εκμετάλλευση κτιρίου ή ιδιωτικής κατοικίας

Για τους σκοπούς των πιο πάνω αναφερόμενων διατάξεων «συστηματική χρήση ή εκμετάλλευση» ορίζεται ως η πραγματική, σταθερή και ουσιαστική χρήση ή εκμετάλλευση κτιρίου ή ιδιωτικής κατοικίας, σε μια ενιαία χρονική περίοδο που εκτείνεται για τουλάχιστον δεκαοκτώ μήνες από την έναρξη της χρήσης ή εκμετάλλευσης. 

Κτίριο ή ιδιωτική κατοικία που χρησιμοποιείται περιστασιακά ή παραμένει αδρανές ή κενό δεν θεωρείται ότι έχει τεθεί σε συστηματική χρήση ή εκμετάλλευση.

Ούτε θεωρείται ότι αποτελεί συστηματική χρήση ή εκμετάλλευση η προσχηματική χρήση ή εκμετάλλευση κτιρίου ή ιδιωτικής κατοικίας.

Αναμένεται ότι τηρούνται σχετικά στοιχεία με τα οποία αποδεικνύεται ότι το ακίνητο (κτίριο ή ιδιωτική κατοικία) έχει τεθεί σε κανονική λειτουργία ή οικονομική αξιοποίηση βάσει του προορισμού ή του σκοπού της ανέγερσης του.

Στο ΠΑΡΑΤΗΜΑ της παρούσας εγκυκλίου παρατίθενται παραδείγματα συστηματικής και μη συστηματικής χρήσης ή εκμετάλλευσης κτιρίου. 

3. Παραδόσεις ακίνητης ιδιοκτησίας – Περαιτέρω τροποποίηση Όγδοου Παραρτήματος του Νόμου

Σύμφωνα με το Διάταγμα Κ.Δ.Π.103/2026, από την 1η Σεπτεμβρίου 2026, οι υποπαραγράφοι (i) και (ii) της παραγράφου 1(β) του Όγδοου Παραρτήματος του Νόμου αντικαθίστανται με τις ακόλουθες νέες υποπαραγράφους:

(i) μεταβίβαση κτιρίων ή τμημάτων τους και του οικοπέδου που μεταβιβάζεται μαζί με αυτά ή και εξ’ αδιαιρέτου ιδανικής μερίδας επ’ αυτών, εφόσον πραγματοποιείται πριν από την πρώτη εγκατάσταση σε αυτά.

(ii) μεταβίβαση της κατοχής κτιρίων ή τμημάτων τους και του οικοπέδου που μεταβιβάζεται μαζί με αυτά ή εξ’ αδιαιρέτου ιδανικής μερίδας επ’ αυτών, δυνάμει σύμβασης πώλησης τους ή δυνάμει συμφωνίας που ρητά προβλέπει ότι θα μεταβιβαστούν και τα κτίρια μαζί με το οικόπεδο που μεταβιβάζεται μαζί με αυτά σε κάποιο χρόνο στο μέλλον ή δυνάμει μίσθωσης τους με δικαίωμα εξαγοράς, εφόσον πραγματοποιείται πριν από την πρώτη εγκατάσταση σε αυτά.

Συγκεκριμένα, από την 1η Σεπτεμβρίου 2026, η παράδοση ακίνητης ιδιοκτησίας ως προνοείται στις υποπαραγράφους (i) και (ii) της παραγράφου 1(β) του Όγδοου Παραρτήματος του Νόμου, αποτελεί φορολογητέα συναλλαγή για σκοπούς Φ.Π.Α. εφόσον πραγματοποιείται πριν από την πρώτη εγκατάσταση.

Με βάση τις προαναφερθείσες διατάξεις, η αποπεράτωση ενός ακινήτου (κτιρίου ή ιδιωτικής κατοικίας) ή η απλή πάροδος χρόνου από την αποπεράτωση του, δεν προσδιορίζουν ότι έχει επέλθει η πρώτη εγκατάσταση σε αυτό. 

Επισημαίνεται ότι δεν θεωρείται ότι έχει επέλθει η πρώτη εγκατάσταση για ακίνητο (κτίριο ή ιδιωτική κατοικία) το οποίο παραμένει κενό ή χρησιμοποιείται περιστασιακά χωρίς συστηματική χρήση ή εκμετάλλευση (ως ερμηνεύεται στην παρ. 2 πιο πάνω) για περίοδο δεκαοκτώ (18) μηνών.

4. Ανακαινίσεις και επισκευές κατοικιών – Περαιτέρω τροποποίηση Πίνακα Β του Πέμπτου Παραρτήματος του Νόμου

Με βάση το Διάταγμα Κ.Δ.Π.102/2026, από την 1η Σεπτεμβρίου 2026, οι παράγραφοι 11 και 11Α του Πίνακα Β του Πέμπτου Παραρτήματος του Νόμου, που αφορούν την εφαρμογή του μειωμένου συντελεστή Φ.Π.Α. (5%) σε υπηρεσίες ανακαίνισης και επισκευής ιδιωτικών κατοικιών, τροποποιούνται με την αντικατάσταση της ερμηνείας του όρου «ανακαίνιση» ως ακολούθως:

Παράγραφος 11
<ανακαίνιση> σημαίνει παρέμβαση με προσθήκες, βελτιώσεις, επιδιορθώσεις σε ιδιωτική κατοικία, η οποία θεωρείται παλιά, δηλαδή έχουν παρέλθει τουλάχιστον τρία έτη από την πρώτη εγκατάσταση σε αυτήν. Η περίοδος των δεκαοκτώ (18) μηνών που αναφέρεται στην έννοια της πρώτης χρησιμοποίησης συντρέχει με τα τρία έτη.

Παράγραφος 11A  
<ανακαίνιση> σημαίνει παρέμβαση με επισκευές, βελτιώσεις, επιδιορθώσεις σε ιδιωτική κατοικία οι οποίες αφορούν βελτίωση της ενεργειακής της απόδοσης ή και ενίσχυση της στατικής της επάρκειας, η οποία θεωρείται παλιά, δηλαδή έχουν παρέλθει τουλάχιστον τρία έτη από την πρώτη εγκατάσταση σε αυτήν. Η περίοδος των δεκαοκτώ (18) μηνών που αναφέρεται στην έννοια της πρώτης χρησιμοποίησης συντρέχει με τα τρία έτη.

Συγκεκριμένα, από την 1η Σεπτεμβρίου 2026, στις ερμηνείες του όρου «ανακαίνιση» των παραγράφων 11 και 11Α του Πίνακα Β του Πέμπτου Παραρτήματος του Νόμου, εμπίπτει ιδιωτική κατοικία η οποία θεωρείται παλιά, εφόσον έχουν παρέλθει τουλάχιστον τρία (3) έτη από την πρώτη εγκατάσταση σε αυτήν, και η χρήση ή εκμετάλλευση της ύστερα από την παράδοση ή την ανέγερσή της, γίνεται συστηματικά για περίοδο τουλάχιστον δεκαοκτώ (18) μηνών.

Η περίοδος των δεκαοκτώ (18) μηνών που απαιτείται για την πρώτη χρησιμοποίηση της κατοικίας συντρέχει με την τριετή περίοδο.

Η έναρξη της περιόδου των δεκαοκτώ μηνών κατά την οποία γίνεται συστηματική χρήση ή εκμετάλλευση της ιδιωτικής κατοικίας, κατά την οποία επέρχεται η πρώτη εγκατάσταση σε αυτήν, σηματοδοτεί την έναρξη των τριών ετών που προνοείται στις παραγράφους 11 και 11A του Πίνακα Β του Πέμπτου Παραρτήματος του Νόμου, για να εμπίπτει η κατοικία στις εν λόγω διατάξεις. Συνεπώς εάν δεν υπάρχει συστηματική χρήση ή εκμετάλλευση ώστε να είναι ικανή να προσδιορίσει την πρώτη εγκατάσταση στην ιδιωτική κατοικία, η περίοδος των τριών ετών δεν θεωρείται ότι έχει αρχίσει. 


5. Μεταβατικές διατάξεις

Με την τροποποίηση των παραγράφων 1(β) και 3 του Όγδοου Παραρτήματος του Νόμου από 1 Σεπτεμβρίου 2026, ημερομηνία κατά την οποία τίθεται σε ισχύ το Διάταγμα Κ.Δ.Π. 103/2026, προκύπτουν αλλαγές στη φορολογική μεταχείριση της παράδοσης ακίνητης ιδιοκτησίας ως περιγράφεται στην παράγραφο 3 πιο πάνω. 

Λόγω των αλλαγών που προκύπτουν στη φορολογική μεταχείριση της παράδοσης ακίνητης ιδιοκτησίας, δηλαδή από εξαιρούμενη παράδοση ακινήτου σε φορολογητέα και από φορολογητέα παράδοση ακινήτου σε εξαιρούμενη, ισχύουν οι μεταβατικές διατάξεις του άρθρου 55 του Νόμου. 
	
Ο χρόνος απόδοσης του Φ.Π.Α. καθορίζεται στο εδάφιο 2(β) του άρθρου 9 του Νόμου, όπου ορίζεται ότι, η παράδοση αγαθών λαμβάνει χώρα για σκοπούς επιβολής του Φ.Π.Α. κατά το χρόνο που τα αγαθά τίθενται στη διάθεση του προσώπου προς το οποίο παραδίδονται εκτός και αν, σύμφωνα με το εδάφιο (4) του ίδιου άρθρου, εκδοθεί τιμολόγιο Φ.Π.Α. ή ληφθεί πληρωμή σε σχέση με την εν λόγω παράδοση, πριν από τον χρόνο που τα αγαθά τίθενται στη διάθεση του αγοραστή. Ωστόσο, με βάση τις διατάξεις του άρθρου 55 του Νόμου, το πρόσωπο που πραγματοποιεί τη συναλλαγή δύναται να επιλέξει την εφαρμογή των πιο κάτω ειδικών κανόνων που αναφέρονται στην αλλαγή της φορολογικής μεταχείρισης. 

Ειδικοί κανόνες

Σε μια παράδοση ακίνητης ιδιοκτησίας η οποία βάσει των διατάξεων του Όγδοου Παραρτήματος του Νόμου ως ίσχυαν μέχρι 31 Αυγούστου 2026 αποτελούσε εξαιρούμενη συναλλαγή, το πρόσωπο που πραγματοποιεί τη συναλλαγή έχει το δικαίωμα να εξαιρέσει τη συναλλαγή εάν η ακίνητη ιδιοκτησία τίθεται στη διάθεση του αγοραστή πριν την ημερομηνία της αλλαγής, δηλαδή πριν την 1η Σεπτεμβρίου 2026, ακόμη και στην περίπτωση που το φορολογικό σημείο κανονικά θα καθοριστεί από την έκδοση τιμολογίου μετά την αλλαγή. 

Παράδειγμα:

	25 Αυγούστου 2026
	Το ακίνητο τίθεται στη διάθεση του αγοραστή

	
	

	1 Σεπτεμβρίου 2026
	Αλλαγή στη φορολογική μεταχείριση της παράδοσης ακινήτων

	
	

	5 Σεπτεμβρίου 2026
	Έκδοση τιμολογίου




Σε μια παράδοση ακίνητης ιδιοκτησίας η οποία βάσει των διατάξεων του Όγδοου Παραρτήματος του Νόμου ως ίσχυαν μέχρι 31 Αυγούστου 2026 αποτελούσε φορολογητέα συναλλαγή, το πρόσωπο που πραγματοποιεί τη συναλλαγή έχει το δικαίωμα να εξαιρέσει τη συναλλαγή εάν η ακίνητη ιδιοκτησία τίθεται στη διάθεση του αγοραστή μετά την ημερομηνία της αλλαγής, δηλαδή μετά την 1η Σεπτεμβρίου 2026, ακόμη και εάν εισπράχθηκε πληρωμή ή εκδόθηκε τιμολόγιο Φ.Π.Α. πριν την αλλαγή. 
			
Παράδειγμα:

	25 Αυγούστου 2026
	Έκδοση τιμολογίου

	
	

	1 Σεπτεμβρίου 2026
	Αλλαγή στη φορολογική μεταχείριση της παράδοσης ακινήτων

	
	

	15 Σεπτεμβρίου 2026
	Το ακίνητο τίθεται στη διάθεση του αγοραστή



	




	



	

	





	Σωτήρης Α. Μαρκίδης

	Έφορος Φορολογίας





Κοιν.:



ΠΑΡΑΡΤΗΜΑ

Παραδείγματα συστηματικής και μη συστηματικής χρήσης ή εκμετάλλευσης κτιρίου

Συστηματική χρήση ή εκμετάλλευση κτιρίου

1. Νεόδμητη κατοικία χρησιμοποιείται ως κύρια κατοικία για περίοδο 18 μηνών και ακολούθως πωλείται. Η χρήση της είναι συστηματική και ως εκ τούτου, θεωρείται ότι έχει επέλθει η πρώτη εγκατάσταση σε αυτή.

2. Κτίριο χρησιμοποιείται ως γραφειακός χώρος δυνάμει συμβολαίου μίσθωσης για περίοδο 18 μηνών. Η χρήση ή εκμετάλλευση του κτιρίου θεωρείται συστηματική καθώς υπάρχει συστηματική εκμετάλλευση του κτιρίου για χρονική περίοδο 18 μηνών.

3. Νεόδμητο διαμέρισμα μισθώνεται για την περίοδο 1/9/2024 μέχρι 30/6/2025, παραμένει κενό για περίοδο 3 μηνών, ακολούθως μισθώνεται ξανά από 1/10/2025 μέχρι 31/3/2026 και παραμένει κενό μέχρι την 1/9/2026 ημερομηνία πώλησης του. Η χρήση ή εκμετάλλευση του κτιρίου για περίοδο 18 μηνών, από 1/9/2024 μέχρι 28/2/2026, θεωρείται συστηματική βάσει του προορισμού και του σκοπού ανέγερσης του.

4. Κτίριο λειτουργεί κανονικά στα πλαίσια του ξενοδοχειακού τομέα κατά την περίοδο από 1/3/2025 μέχρι 30/11/2025, παραμένει κλειστό κατά την χειμερινή περίοδο λόγω της εποχικότητας του τουρισμού και επαναλειτουργεί από 1/3/2026 μέχρι 30/11/2026. Η χρήση ή εκμετάλλευση του θεωρείται συστηματική βάσει του προορισμού και του σκοπού ανέγερσης του.


5. Παραθεριστική κατοικία χρησιμοποιείται αποκλειστικά κατά τη θερινή περίοδο ως τουριστικό αυτοεξυπηρετούμενο κατάλυμα, κατάλληλα εγγεγραμμένο στο σχετικό μητρώο, και μισθώνεται κατά τις περιόδους 1/5/2025 έως 30/9/2025 και 1/5/2026 έως 31/10/2026. Παρά το γεγονός ότι η συνολική διάρκεια χρήσης του τουριστικού καταλύματος εντός της περιόδου των 18 μηνών ανέρχεται σε 9 μήνες, η χρήση ή εκμετάλλευση του θεωρείται συστηματική βάσει του προορισμού και του σκοπού ανέγερσης της κατοικίας.


Χρήση ή εκμετάλλευση κτιρίου που δεν θεωρείται συστηματική

1. Κατοικία χρησιμοποιείται ως μόνιμος χώρος διαμονής για περίοδο 12 μηνών και ακολούθως πωλείται. Η χρήση ή εκμετάλλευση της δεν θεωρείται συστηματική διότι δεν πληροί τον χρονικό όρο των 18 μηνών.

2. Κτίριο αμέσως μετά την αποπεράτωση του, μισθώνεται για εμπορική χρήση για 16 μήνες και ακολούθως πωλείται. Η χρήση ή εκμετάλλευση του κτιρίου δεν θεωρείται συστηματική καθώς δεν έχουν παρέλθει 18 μήνες από την αποπεράτωση του.

3. Κτίριο το οποίο αμέσως μετά την ανέγερση του είναι διαθέσιμο προς πώληση, ενώ παράλληλα χρησιμοποιείται περιστασιακά για άλλο σκοπό, π.χ. για σκοπούς επίδειξης του για εξεύρεση αγοραστή, δεν θεωρείται ότι πληροί τους όρους για συστηματική χρήση ή εκμετάλλευση.

4. Παραθεριστική ή εξοχική κατοικία χρησιμοποιείται περιστασιακά ορισμένες ημέρες τον χρόνο, π.χ. Σαββατοκύριακα ή κατά τους καλοκαιρινούς μήνες, από τους ιδιοκτήτες της. Η χρήση ή εκμετάλλευση της δεν θεωρείται συστηματική.

ΑΣ/ΑΣ 	
Υπουργείο Οικονομικών, Τμήμα Φορολογίας, 1471 Λευκωσία,
Γωνία Μιχαλάκη Καραολή & Γρηγόρη  Αυξεντίου 1096 Λευκωσία
Ηλεκτρονικό ταχυδρομείο: hq@tax.mof.gov.cy  
Iστοσελίδα:  www.mof.gov.cy/tax 

 
image1.jpeg
N} [V

\ o/

\ Y
¥




image10.jpeg
N} [V

\ o/

\ Y
¥




image2.jpeg
TMHMA
®OPOAOrIIAL

TAX DEPARTMENT





image20.jpeg
TMHMA
®OPOAOrIIAL

TAX DEPARTMENT





